Hersetu Bandaríkjahers í Afganistan er lokið, tuttugu árum eftir að hún hófst. Síðasta flugvél hersins yfirgaf Hamid Karzai flugvöllinn í nótt.
Talíbanar hrósa sigri í Kabúl eftir atburði næturinnar. Fagnað var ákaft og heyrðust skothvellir víða um stræti afgönsku höfuðborgarinnar eftir að Bandaríkjaher hafði yfirgefið landið.
Hershöfðinginn Chris Donahue var síðasti bandaríski hermaðurinn á afganskri grundu og með honum lauk brottflutningi á vegum Bandaríkjanna. Talið er að Bandaríkin og önnur ríki sem stóðu að brottflutningi hafi náð að flytja um 123 þúsund manns frá Kabúl á undanförnum vikum. Samkvæmt samningi Bandaríkjanna og talíbana er nú loku skotið fyrir þann möguleika.
Talsmaður talibana, Zabihullah Mujahid, óskar Afganistan gervöllu til hamingju með sigurinn. Hann segir að talibanar vilji halda góðum tengslum og ríkjasamskiptum við umheiminn.
Bankar í landinu eru enn lokaðir, líkt og raunin hefur verið undanfarnar vikur. Fyrrum innanríkisráðherrann Masoud Andarabi segir við BBC að erfitt sé að vera bjartsýnn um framhaldið í Afganistan. Talíbanar séu annað og meira en samninganefndir þeirra gefa til kynna. Mikill munur sé á þeim háttsettu og hersveitum þeirra. Hann hvatti talibana til að rjúfa tengsl við hryðjuverkasamtök. Ef það yrði ekki gert væri möguleikinn á að heimsbyggðin viðurkenndi réttmæti stjórnar talíbana fyrir bí.
Utanríkisráðherra Bandaríkjanna, Anthony Blinken, sagði á blaðamannafundi sínum að brottflutningur frá Kabúl hefði verið eitt erfiðasta verkefnið í sögu Bandaríkjanna. Kringumstæðurnar hefðu verið þær erfiðustu sem hægt væri að ímynda sér.
This has been a massive military, diplomatic and humanitarian undertaking. One of the most difficult in our nation`s history and an extraordinary feat of logistics and coordination under some of the most challenging circumstances imaginable.